Diari Oficial de la Generalitat Valenciana


Sumari del DOGV 8939, del 29-10-2020 (2020/8945)

RESOLUCIÓ de 27 d'octubre de 2020, de la Direcció General de Personal Docent, per la qual es modifica la Resolució de 31 de juliol de 2020, de la Direcció General de Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8939

Data del DOGV
:   29-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8945


Data del document
:   27-10-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 27 d'octubre de 2020, de la Direcció General de Personal Docent, per la qual es modifica la Resolució de 31 de juliol de 2020, de la Direcció General de Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat. [2020/8945]  
La Resolució de 21 de desembre de 2015, del director general de Centres i Personal Docent, acorda la publicació de l'addenda subscrita per la Conselleria d'Educació, Investigació, Cultura i Esport i les organitzacions sindicals per la qual es modifica el sistema de provisió de llocs de treball en règim d'interinitat, aprovada per Resolució de 26 de novembre de 2010, del director general de Personal.  
  
L'Addenda va determinar un procediment d'adjudicació de vacants i substitucions de difícil cobertura amb la finalitat de millorar i agilitzar la cobertura de vacants i substitucions del personal docent de determinades borses de treball que, per diferents motius, tenien dificultats per a ser cobertes, i en general de totes les borses de treball, garantint el dret de l'alumnat a l'educació.  
Mitjançant la Resolució de 23 de gener de 2018, de la Direcció General de Centres i Personal Docent, es va contemplar íntegrament el procediment d'adjudicacions contínues previst en l'article 6 de la Resolució de 26 de novembre de 2010, del director general de Personal de la Conselleria d'Educació, així com, el procediment d'adjudicació de llocs de difícil cobertura descrit en la Resolució de 21 de desembre de 2015.  
  
La Resolució de 31 de juliol de 2020, de la Direcció General de Personal Docent, va establir millores en la determinació de l'ordre d'adjudicació, en els procediments de difícil cobertura, vistes les recomanacions del Servei d'Informàtica per a la Gestió Educativa i els informes de la Inspecció General de Serveis.  
L'actual situació derivada de la Covid-19, declarada per l'Organització Mundial de la Salut el dia 11 de març de 2020, ha tingut especial incidència en el sistema educatiu, que està sent pal·liada amb mesures excepcionals. Aquestes mesures adoptades per a un començament i desenvolupament segur de l'activitat educativa han obligat al reforç de les plantilles docents, que estan sent cobertes de manera urgent amb persones funcionàries interines.  
En la Comunitat Valenciana, la reducció de la ràtio ha produït un increment en el nombre de grups en tots els centres docents, i per tant l'increment del professorat per a atendre adequadament les necessitats educatives de l'alumnat, motiu pel qual es generen noves vacants. A més, la situació sanitària també ha repercutit en el nombre de substitucions per incapacitat laboral temporal del professorat.  
  
Tenint en compte que la reorganització de l'activitat educativa en els centres docents s'ha realitzat de manera global, distribuint les tasques entre la totalitat de la plantilla de professorat. Totes les vacants i substitucions generades per a l'inici i desenvolupament de l'activitat docent, es consideren necessàries per al compliment de les mesures aprovades per a respondre a la pandèmia de la Covid-19.  
Amb la finalitat de facilitar la dotació del professorat als centres, s'ha publicat el Reial decret llei 31/2020, de 29 de setembre, pel qual s'adopten mesures urgents en l'àmbit de l'educació no universitària (BOE 259, 30.09.2020). Aquest Reial decret llei en el seu capítol II, «Mesures en matèria de personal docent no universitari», article 2, estableix l'exempció temporal del requisit de formació pedagògica i didàctica de postgrau, o equivalent per al nomenament de persones funcionàries interines nomenades amb caràcter excepcional per a les places necessàries per a l'atenció docent originada per la pandèmia de la Covid-19.  
La publicació del Reial decret llei 31/2020 abans indicat fa necessària la modificació de la Resolució de 31 de juliol de 2020, de la Direcció General de Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat, per a adaptar-la al que es preveu en aquest reial decret llei.  
En la tramitació d'aquesta resolució s'ha complit el que es preveu en l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva.  
En conseqüència i d'acord amb les atribucions conferides pel Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019) aquesta Direcció General de Personal Docent, resol:  
  
Modificar el procediment d'adjudicació de llocs de difícil cobertura, en règim d'interinitat, aprovat per la Resolució de 31 de juliol de 2020 substituint la base tercera, «Procediment d'adjudicació de llocs de difícil cobertura», pel següent text:  
  
Tercera. Procediment d'adjudicació de llocs de difícil cobertura  
La sol·licitud de llocs de difícil cobertura es realitzarà telemàticament. Participaran en aquest procediment d'adjudicació totes les sol·licituds presentades telemàticament abans de les 02.00 (AM) hores del dia en què es realitze la corresponent adjudicació.  
3.1. Determinació dels llocs de difícil cobertura  
Es consideraran llocs de difícil cobertura:  
a) Els llocs de provisió voluntària que hagen quedat sense adjudicar en el procediment d'adjudicació contínua.  
b) Els llocs de provisió obligatòria que queden vacants després de l'adjudicació.  
A l'efecte de provisió, tots els llocs convocats com de difícil cobertura són llocs necessaris per a l'atenció docent originada per la pandèmia de la Covid-19, i es podrà aplicar l'exempció temporal del requisit de formació pedagògica i didàctica de postgrau, o equivalent.  
  
3.2. Participants  
Podran optar als llocs de difícil cobertura totes les persones que estiguen interessades i que complisquen els requisits establits en la convocatòria, sempre que no es troben prestant serveis en l'àmbit de la Conselleria d'Educació, Cultura i Esport.  
3.3. Convocatòria  
Els llocs s'oferiran mitjançant convocatòria pública en la pàgina web de la Conselleria d'Educació, Cultura i Esport en el següent enllaç: http://www.ceice.gva.es.  
En la convocatòria s'especificarà el cos, l'especialitat i el centre al qual està adscrit o adscrita així com el tipus de lloc.  
També s'establiran els requisits generals d'admissió en els cossos docents de l'administració educativa establits en el Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'Educació, i regula el règim transitori d'ingrés a què es refereix la disposició transitòria dissetena de la citada llei i els requisits específics de titulació recollits en la convocatòria.  
Per a la participació en el procediment d'adjudicació de llocs de difícil cobertura, serà aplicable l'exempció temporal del requisit de formació pedagògica i didàctica de postgrau, o equivalent, per al nomenament de persones funcionàries interines nomenades amb caràcter excepcional per a places necessàries per a l'atenció docent originada per la pandèmia de la Covid-19, establida en l'article 2 del Reial decret llei 31/2020, de 29 de setembre, pel qual s'adopten mesures urgents en l'àmbit de l'educació no universitària. L'exempció temporal té caràcter excepcional, s'aplicarà una vegada esgotades totes les possibilitats de cobertura dels llocs amb personal docent que complisca amb el requisit de formació pedagògica i didàctica de postgrau requerida, i no podrà prolongar-se, en cap cas, més enllà de la finalització del curs en el qual les autoritats competents determinen que han deixat de concórrer les circumstàncies extraordinàries derivades de la pandèmia generada per la Covid-19.  
3.4. Sol·licituds  
Després de la publicació, les persones interessades disposaran fins a les 02.00 hores (AM) del dia de l'adjudicació per a formalitzar la sol·licitud. La sol·licitud es realitzarà únicament a través del tràmit telemàtic específic de la seu electrònica de la Generalitat, http://sede.gva.es amb independència de l'accés a aquesta a través de la pàgina web de la Conselleria d'Educació, Cultura i Esport http://www.ceice.gva.es. Per a realitzar la tramitació electrònica, la persona sol·licitant haurà de disposar de qualsevol dels certificats electrònics admesos en la mateixa seu electrònica.  
El personal sol·licitant realitzarà una declaració responsable que compleix els requisits generals d'admissió en els cossos docents de l'administració educativa i que posseeix els requisits de titulació.  
Les persones interessades obtindran un justificant de la presentació telemàtica.  
Si la persona interessada realitza més d'una sol·licitud telemàtica, es considera vàlida l'última presentada en termini.  
3.5. Procediment d'adjudicació  
L'adjudicació de llocs es durà a terme en funció de les sol·licituds confirmades telemàticament.  
Una vegada finalitzat el termini de presentació de sol·licituds i prèviament a l'adjudicació, aquestes s'ordenaran pel número de registre telemàtic que apareix en el justificant de presentació. Aquest número de registre determinarà el número d'ordre de la sol·licitud.  
Per a realitzar l'adjudicació s'efectuarà un sorteig informàtic entre els números d'ordre de sol·licitud.  
L'adjudicació es realitzarà tenint en compte el següent ordre en l'adjudicació dels llocs:  
a) Personal integrant de la borsa de treball de la mateixa especialitat convocada. Dins d'aquest apartat s'assignaran els llocs per ordre de borsa.  
b) Personal integrant d'altres borses de treball docent de la Conselleria d'Educació, Cultura i Esport, i que complisca els requisits del lloc. En aquest apartat, s'adjudicaran els llocs a partir del número resultant del sorteig, començant pel propi número extret, en ordre ascendent.  
  
c) Personal sol·licitant que no es trobe inscrit en les borses de treball de personal docent i que complisca els requisits dels llocs. En aquest apartat, s'adjudicaran els llocs a partir del número resultant del sorteig, començant pel propi número extret, en ordre ascendent.  
  
No obstant això, i respectant sempre l'ordre de prelació dels apartats a, b i c, el personal que posseïsca el requisit lingüístic per a l'ensenyament en valencià, degudament registrat, tindrà prioritat en l'adjudicació. Així mateix, i en aplicació del Reial decret llei 31/2020, aquesta prioritat s'aplicarà també al personal que tinga el Certificat Oficial de Formació Pedagògica i Didàctica equivalent per als llocs de professorat tècnic de Formació Professional, aquesta formació podrà acreditar-se d'acord amb el que s'estableix en la Resolució de 27 de novembre de 2018, de la Direcció General de Política Educativa.  
  
  
3.6. Resolució  
Una vegada finalitzat el termini de presentació de sol·licituds es publicarà en la pàgina web de la Conselleria d'Educació, Cultura i Esport http://www.ceice.gva.es, el llistat del personal aspirant al qual se li ha adjudicat un lloc de treball, sense perjudici que puguen establir-se altres mitjans de comunicació personalitzats.  
El lloc s'adjudicarà a la primera persona aspirant que complisca tots els requisits generals i específics, d'acord amb el que s'estableix en la base 3.5.  
Les persones aspirants seran les responsables de la comprovació dels resultats de l'adjudicació en la pàgina web. Les destinacions adjudicades seran irrenunciables.  
Les persones a les quals se'ls adjudique un lloc hauran de personar-se, el primer dia hàbil següent a la resolució d'adjudicació, en la Direcció Territorial de la Conselleria d'Educació, Cultura i Esport de la província en la qual estiga situat aquest lloc, amb la documentació acreditativa dels requisits generals i específics que exigeix el lloc adjudicat, sense perjudici de la seua comprovació, quan siga requerit. Mentre es mantinga la situació provocada per la pandèmia de la Covid-19 hauran de presentar-se en la direcció territorial a l'hora en què se'ls cite mitjançant l'avís que es publicarà en la pàgina web de la Conselleria de Cultura, Educació i Esport. Una vegada finalitze la situació provocada per la pandèmia de la Covid-19, la presentació en la direcció territorial corresponent es realitzarà a les 09.00 hores.  
D'altra banda, cada direcció territorial disposarà del llistat de les persones sol·licitants a les quals no se'ls ha adjudicat lloc, per l'ordre establit en l'apartat 3.5, per a cridar la persona següent o següents del llistat quan la persona a qui se li ha adjudicat un lloc no es persone en la direcció territorial o no complisca els requisits per a ocupar el lloc, fins que el lloc oferit siga adjudicat. Una vegada esgotada la llista, els llocs oferits que queden sense adjudicar hauran d'incorporar-se a la següent convocatòria d'adjudicació contínua de llocs de treball.  
  
El personal aspirant al qual se li adjudique una plaça pel procediment descrit en els apartats 3.5 b i c quedarà incorporat en la borsa de treball de l'especialitat convocada en les mateixes condicions que el funcionariat interí integrant de la corresponent borsa. Passaran a situar-se en la borsa de l'especialitat, en el moment de l'actualització de les borses al final del curs escolar, darrere de l'última persona interina amb serveis del curs escolar vigent i l'ordre d'incorporació quedarà determinat pel començament de la prestació de serveis.  
  
No obstant això, la persona aspirant que no estiga en possessió dels requisits generals d'accés a la funció pública i els requisits específics de titulació exigits per a cada especialitat haurà de desactivar-se de la borsa fins que els puga acreditar. En cas de no desactivar-se i resultar adjudicat, quedarà exclosa d'aquesta.  
En aquelles especialitats que així es determine, la incorporació a la corresponent borsa de forma definitiva, estarà condicionada a la superació de les proves que la Direcció General de Personal Docent puga convocar conforme al que especifica la disposició addicional cinquena de la Resolució de 26 de novembre de 2010, del director general de Personal de la Conselleria d'Educació, per la qual s'acorda la publicació de l'acord subscrit per la Conselleria d'Educació i les organitzacions sindicals pel qual s'estableix el sistema de provisió de llocs de treball en règim d'interinitat.  
  
  
DISPOSICIÓ FINAL  
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana, a excepció dels preceptes continguts en aquesta que necessiten per a la seua aplicació l'adaptació dels procediments telemàtics d'adjudicació de llocs, que es realitzarà de manera gradual i s'anunciarà en la pàgina web de la Conselleria d'Educació, Cultura i Esport.  
Totes les referències a la Covid-19 com al Reial decret llei 31/2020, de 29 de setembre, de 2020, pel qual s'adopten mesures urgents en l'àmbit de l'educació no universitària, que figuren en la present resolució, deixaren de ser aplicable a la finalització del curs en el qual les autoritats competents determinen que han deixat de concórrer les circumstàncies extraordinàries derivades de la pandèmia generada per la Covid-19.  
Aquesta resolució posa fi a la via administrativa, i contra aquesta podrà interposar-se un recurs potestatiu de reposició davant de la Direcció General de Personal Docent en el termini d'un mes, a comptar des de l'endemà de la seua publicació, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o directament recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de la seua publicació, conforme al que s'estableix en els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.  
  
València 27 d'octubre de 2020.- La directora general de Personal Docent: M. Ángeles Herranz Ábalos.